Beboerne oplever, at Loyal to Familia-bandemedlemmer har indtaget hele gaden og skaber utryghed med deres kriminelle aktiviteter.

Sigynsgade på ydre Nørrebro i København er de seneste måneder ufrivilligt blevet kulisse i bandekonflikten i byen.

Gadens beboere har oplevet gentagne episoder med banden Loyal to Familia, som blandt andet har klippet kablerne til gadens overvågningskamera, lavet omfattende hærværk og generelt skabt uro.

Allerede i maj rettede en beboerforening i gaden ifølge Berlingske henvendelse til København Kommunens overborgmester, Frank Jensen (S), i håb om, at der ville bliver gjort noget for at komme problemerne til livs, men bandemedlemmerne holder stadig til omkring Krakas Plads, der beskrives som deres samlingspunkt i området.

- Igennem de seneste måneder har beboerne følt, at det er blevet utrygt at være her, og at det ikke er et rart sted at bo. Nogle overvejer helt at flytte, fordi de ser, at flere og flere unge samles i grupperinger, forklarer tryghedschef i Lejerbo, Eskild Dahl Petersen, som udlejer flere af boligerne i området.

- Man bliver i tvivl om, hvem der bestemmer her: Det lokale beboerdemokrati eller en flok selvbestaltede unge, uddyber han over for TV 2.

Bandekriminaliteten er tydelig

Københavns Politi oprettede torsdag en visitationszone som en del af deres indsats mod bandekriminaliteten.

Sigynsgade ligger på ydre Nørrebro - i nærheden af Bisbebjerg Station og Mjølnerparken. Foto: Dalux Kort

Zonen breder sig ud over en stor del af det nordlige København - over Husum, Brønshøj og til indre Nørrebro og er politiets svar på gentagne skud- og voldsepisoder i det københavnske bandemiljø. Frem til den 3. august kan politiet altså uden særlig mistanke visitere borgere i områderne.

- Banderne vil klart kunne mærke, at vi nu kommer til at gå mere målrettet efter dem i det område, udtalte vagtchef Peter Dahl fra Københavns Politi til TV 2 torsdag.

I Sigynsgade oplevede de Loyal to Familias indtog i maj, da banden holdt grillfest for en leder, som havde afsonet en fængselsdom. Det nævner Eskild Dahl Petersen også som en grund til, at beboerne er utrygge:

- Det er særligt Loyal to Familias aktiviteter om aftenen og om natten, attituden og adfærden, de har overfor andre mennesker i boligområdet. I det hele taget en adfærd, der gør, at mange beboere ikke ønsker at få kontakt med dem, siger han.

Lokalpolitiet er da også forbi gaden stort set dagligt for at foretage alt fra våben- og narkotika-razziaer til almindeligt forebyggende gadearbejde blandt de lokale unge.

- Vi opfordrer alle beboere til at komme til os, eller henvende sig til det lokale politi, hvis noget er bekymrende for dem eller der er noget, som ikke er ordentligt, siger Eskild Dahl Petersen.

Han oplever også, at problemerne breder sig til de andre almene boliger, de har rundt i København.

Offensive metoder

Især de unge er eftertragtede hos Loyal to Familia, som gør en massiv indsats for at udvide deres kriminelle territorier overalt i Danmark.

Hvor banden før udelukkende holdt til i Storkøbenhavn kan politiet nu konstatere, at den er rykket til Aarhus, og også i Køge forsøger den at rekruttere nye medlemmer.

TV 2 har kunnet fortælle om skoler og forældre, som er bekymrede, når banden målrettet går efter børn og unge i dens jagt på nye medlemmer. Blandt andet ved at tilbyde gaver og merchandise.

- Det er meget bekymrende, og vi ser på det med en stor alvor. Det gør politiet også, siger Tommy Laursen, sekretariatschef i SSP København, som arbejder for at forebygge kriminalitet blandt unge.

At banden har slået sig ned i Jylland, har betydet, at den udfordrer de etablerede markeder, som gruppen Black Army og den såkaldte Brabrand-gruppering styrer. Her har politiet ligeledes svaret ved at oprette en visitationszone i de dele af byen, som er hårdest ramt.

I Sigynsgade i København fortsætter bandens hærgen med afbrændte motorcykler og knallerter, gaderæs og åbenlyst salg af stoffer.